F. Aziz Manna lair ing Kabupatèn Sidoarjo, Jawi Wétan, tanggal 8 Dhésèmber 1978. Ngrampungaken pendhidhikan wonten ing Jurusan Sajarah, Fakultas Ilmu Budaya Universitas Airlangga. Awit taksih nèm, piyambakipun sampun nggeluti jagating kasusastran. Sakpérang kagiyatan seni dipunlampahi, antawisipun minangka paraga teater wonteng kelompok-kelompok teater. Aziz naté dipunpracaya dados katuwa Teater Gapus Surabaya, nyengkuyung kagiyatan Forum Studi Sastra dan Seni Luar Pagar (FS3LP), Sanggar Kopi &amp; Rokok Surabaya, sarta sakpérang kagiyatan wonten Komunitas @rekpilem Surabaya. Kajawi kamot ing kalawarta lan ariwarta, geguritan anggitanipun Aziz ugi kasiaraken wonten stasiun radio Jerman, Deutsche Welle.